Met: Leonardo DiCaprio & Russell Crowe
Body of Lies lyk goed. Leonardo DiCaprio en Russell Crowe doen goed. Die storie ontwyk mens bietjie, maar die fliek is selfs beter vermaak as die Amerikaanse presidentsverkiesing.
Leonardo DiCaprio is 'n agent van die CIA wat op die punt is om 'n belangrike terroris in Jordanië uit te snuffel. Sy hanteerder is 'n oorgewig Russell Crowe. Crowe sit heeldag op sy alie, terwyl 'n gefrustreerde DiCaprio onder vuur sit.
Leonardo DiCaprio is in hoogste rat as die beduiwelde agent en dit speel perfek af teenoor Crowe se sofapokkel. Die agent is verskriklik ernstig, sy hanteerder vol humor. Die film sou nie verteerbaar wees sonder Leonardo DiCaprio en Russell Crowe se vertolkings nie.
Nie dat mens Ridley Scott wil ontneem van sy titel as 'n meester van aksietonele nie. Dis altyd goed om Scott agter die kamera te hê as die koeëls vlieg. Hy is egter net so tuis in 'n donker storie en hierdie fliek was eintlik 'n ideale geleentheid om die donker kant te ontgin.
Die einde stel teleur, maar beslis die moeite werd om DiCaprio weer op die kruin van die golf te sien.